《阁试抵璧捐珠》
明代·于慎行

赵氏有良璧，连城不可索。抱之会渑池，鼓瑟声何迫。

魏侯得明珠，径寸馀光泽。照彼辚辚车，不阻函关轭。

哲王固有贵，所贵非瑰奇。请观垂裳后，帝则昭良规。

四表谅已格，列辟咸师师。犹惇玩物儆，惕若兴遐思。

晔晔结绿珍，丸石投空谷。辉辉明月光，湮潭委鱼目。

岂不怀至宝，怀宝倾天禄。宫中径寸珠，可易千人粟。

宫中盈尺璧，可筑千家屋。珠饥不可食，毋自枵民腹。

玉寒不可衣，无裤歌声蹙。所以唐虞理，光华烛海隩。

澹然宝无为，茅茨坐穆穆。

作者简介：（1545—1607）明山东东阿人，字可远，更字无垢。于慎思弟。隆庆二年进士。万历初历修撰、日讲官，以论张居正“夺情”，触其怒。以疾归。居正死后复起。时居正家被抄没，慎行劝任其事者应念居正母及诸子颠沛可伤。累迁礼部尚书。明习典制，诸大礼多所裁定。以请神宗早立太子，去官家居十余年。万历三十五年，廷推阁臣，以太子少保兼东阁大学士，入参机务，以病不能任职。旋卒，谥文定。学问贯穿百家，通晓掌故。与冯琦并为一时文学之冠。有《谷城山馆诗文集》。